1. Įvadas

2013 m. gegužės 21 d. Europos Parlamento ir Tarybos reglamente (ES) Nr. 549/2013 dėl Europos nacionalinių ir regioninių sąskaitų sistemos Europos Sąjungoje (toliau – 2010 m. ESS reglamentas) pateikiamos dvi ataskaitų teikimo reikalavimų nuostatos:

• 6 straipsnio 3 dalyje nustatyta:

„Komisija, pasikonsultavusi su Europos statistikos sistemos komitetu, iki 2018 m. liepos 1 d. pateikia Europos Parlamentui ir Tarybai nustatytų nukrypti leidžiančių nuostatų taikymo ataskaitą, siekdama įvertinti, ar pagrįsta jas taikyti toliau.“

• 12 straipsnyje nustatyta:

„Peržiūra

Komisija iki 2018 m. liepos 1 d. ir vėliau kas penkeri metai Europos Parlamentui ir Tarybai pateikia šio reglamento taikymo ataskaitą.

Šioje ataskaitoje, inter alia, įvertinama:

a) nacionalinių ir regioninių sąskaitų duomenų kokybė;

b) šio reglamento ir 2010 m. ESS taikomo stebėsenos proceso veiksmingumas ir

c) 2010 m. ESS duomenų ir sąlyginių įsipareigojimų duomenų prieinamumo pažanga.“

Šia ataskaita patenkinami abu reikalavimai. Prie jos pridedami du Komisijos tarnybų darbiniai dokumentai, kuriuose pateikta papildoma informacija ir analizė.

Ataskaitos 2 skirsnyje pateikta daugiau bendrosios informacijos apie 2010 m. ESS tikslus ir taikymą. 3 skirsnyje aptariamas reglamento įgyvendinimas, įskaitant pirmiau nurodytų 6 straipsnio 3 dalies ir 12 straipsnio reikalavimus. 4 skirsnyje pateikiamos išvados.

2. Bendroji informacija

Europos nacionalinių ir regioninių sąskaitų sistema (2010 m. ESS) – tarptautiniu mastu suderinta ES sąskaitų rengimo sistema, pagal kurią galima sistemingai ir išsamiai apibūdinti konkrečią ekonomiką. 2010 m. ESS buvo paskelbta 2013 m. gegužės 21 d. Europos Parlamento ir Tarybos reglamentu (ES) Nr. 549/2013. Ji pradėta taikyti duomenims, kurie Komisijai perduodami nuo 2014 m. rugsėjo 1 d. ir nuo tos dienos valstybės narės siunčia duomenis Eurostatui pagal 2010 m. ESS taisykles.

2010 m. ESS taikymo sritis ir sąvokos skiriasi nuo jos pirmtakės 1995 m. ESS ir atitinka šiuolaikinės ekonomikos kiekybinio vertinimo pokyčius, metodinių tyrimų pažangą ir naudotojų poreikius. 2010 m. ESS struktūra atitinka pasaulines nacionalinių sąskaitų rengimo gaires, nustatytas 2008 m. nacionalinių sąskaitų sistemoje (2008 m. NSS). Eurostatas yra paskelbęs keletą žinynų ir vadovų, skirtų padėti taikyti 2010 m. ESS.

Nacionalinėse sąskaitose yra daugybė pagrindinių ekonominių rodiklių, kuriuos mokslininkai, valdžios institucijos ir tarptautinės organizacijos naudoja politikai formuoti ir ekonominei analizei atlikti. Bendrasis vidaus produktas (BVP) yra dažniausiai naudojamas bendro ekonomikos dydžio matas, o išvestiniai rodikliai, pavyzdžiui, BVP vienam gyventojui, yra dažnai naudojami lyginant materialų gyvenimo lygį arba stebint ekonominę konvergenciją ar skirtumus ES viduje.

Be to, BVP komponentai ir susiję rodikliai, pavyzdžiui, pagal kuriuos vertinama produkcija, importas ir eksportas, vidaus (privatusis ir viešasis) suvartojimas arba investicijos, suteikia vertingos informacijos apie pagrindinius ekonominės veiklos veiksnius ir tokiu būdu sudaro pagrindą rengti, stebėti ir vertinti konkrečias ES politikos kryptis.

Be to, 2010 m. ESS duomenys naudojami konkretiems administraciniams tikslams, pavyzdžiui, nustatant kiekvienos valstybės narės įnašą prisidedant prie ketvirtojo tipo ES nuosavų išteklių (pagal bendrųjų nacionalinių pajamų dydį), taikant perviršinio deficito procedūrą ir makroekonominio disbalanso procedūrą (taip pat žr. 3 skirsnio c punktą).